b'\n_START_ARTICLE_\nBernhard Riemann\n_START_SECTION_\n\xc5\xbdivljenje\n_START_PARAGRAPH_\nBernhard je bil drugi sin od \xc5\xa1estih luteranskega pastorja Friedricha Bernharda Riemanna. Njegov o\xc4\x8de se je boril v napoleonskih vojnah. Po manj surovem \xc5\xbeivljenju se je poro\xc4\x8dil s Charlotto Ebell, h\xc4\x8derko sodnika. Hannover tedaj ni bil preve\xc4\x8d bogat. Tudi dru\xc5\xbeina je bila zaradi \xc5\xa1estih otrok dale\xc4\x8d od bogate. Nekateri \xc5\xbeivljenjepisci trdijo, o\xc4\x8ditno upravi\xc4\x8deno, da je bilo krhko zdravje in hitra smrt ve\xc4\x8dine Riemannovih otrok posledica podhranjenosti v njihovi zgodnji mladosti in ne zaradi njihove slabe odpornosti. Tudi mati je umrla preden so otroci odrasli. Navkljub siroma\xc5\xa1tvu je bilo dru\xc5\xbeinsko \xc5\xbeivljenje sre\xc4\x8dno. Riemann je za vedno ohranil svoje najtoplej\xc5\xa1e spomine in domoto\xc5\xbeje. Od rane mladosti je bil pla\xc5\xa1ljiv in nezaupljiv. Bal se je javnih nastopov ali ve\xc4\x8dje pozornosti drugih. Kasneje je njegov zna\xc4\x8daj postal resno breme. Povzro\xc4\x8dal mu je mnogo te\xc5\xbeav, dokler ga ni obvladal. Marljivo se je pripravljal na vsak javni nastop, ki ga je pa\xc4\x8d moral opraviti. Njegova prijetna plaha narava v njegovih de\xc5\xa1kih in zrelih mo\xc5\xa1kih letih, ki je naredila velik vtis na vsakega njegovega znanca, je bila v pravem nasprotju od mo\xc4\x8dne hrabrosti njegovega dozorelega znanstvenega mi\xc5\xa1ljenja. Premo\xc5\xbeen v svetu lastnega ustvarjanja se je zavedal svojih nad\xc4\x8dlove\xc5\xa1kih sposobnosti. Ni se ustavil pred ni\xc4\x8demer, resni\xc4\x8dnim ali umi\xc5\xa1ljenim. Ko je bil \xc5\xa1e majhen otrok se je o\xc4\x8de odselil v Quickborn, kamor so ga premestili. Tam je od o\xc4\x8deta mladi Riemann dobil svoje prve nauke, ki je bil, kakor se zdi, odli\xc4\x8den u\xc4\x8ditelj. \xc5\xbde od prvih u\xc4\x8dnih ur je pokazal neutola\xc5\xbeljivo \xc5\xbeejo za u\xc4\x8denje. Najprej ga je zanimala zgodovina, \xc5\xa1e posebej pa romanti\xc4\x8dna in tragi\xc4\x8dna zgodovina Poljske. Pri petih letih z nesre\xc4\x8dno Poljsko sploh ni pustil o\xc4\x8deta na miru. Od njega je hotel, da mu je znova in znova pripovedoval legende o neustra\xc5\xa1nih in v\xc4\x8dasih malo brezmiselnih bojih juna\xc5\xa1ke de\xc5\xbeele za svobodo in samoopredelitev. Aritmetika, ki se jo je za\xc4\x8del u\xc4\x8diti pri \xc5\xa1estih letih, ga je mu\xc4\x8dila manj. Njegov prirojeni dar za matematiko se je u\xc4\x8dvrstil. Re\xc5\xa1eval je vse probleme, ki so mu jih postavljali. Izmi\xc5\xa1ljal pa si je vedno nove \xc5\xa1e te\xc5\xbeje naloge in grenil \xc5\xbeivljenje svojemu bratu in sestram. Ustvarjalna spodbuda za matematiko je \xc5\xbee zavladala njegovemu razumu._NEWLINE_Pri desetih letih ga je u\xc4\x8dil aritmetike in geometrije strokovni u\xc4\x8ditelj starej\xc5\xa1ih razredov Schulz. Bil je precej dober pedagog. Kmalu je videl, da je de\xc4\x8dek na\xc5\xa1el \xc5\xa1e bolj\xc5\xa1e re\xc5\xa1itve od njega. Leta 1840 je Riemann od\xc5\xa1el k babici v Hannover, kjer se je vpisal v licej, v svojo prvo gimnazijo, v vi\xc5\xa1ji tretji razred. Tukaj je bil zelo osamljen. Zaradi njegove bojazljivosti so ga posmehovali so\xc5\xa1olci. Moral se je obrniti vase. V \xc5\xa1oli je sicer postajal vedno bolj\xc5\xa1i, vendar ga to ni razveseljevalo. Najve\xc4\x8d veselja je videl v tem, da je z majhno \xc5\xbeepnino kupoval ni\xc4\x8dvredne darove za rojstne dneve svojim star\xc5\xa1em, bratu in sestram. Neko\xc4\x8d je za star\xc5\xa1e sam izdelal enkraten ve\xc4\x8dni koledar._NEWLINE_V gimnaziji je Riemann veliko \xc5\xa1tudiral Sveto pismo, njegova misel pa ga je velikokrat vrnila k matematiki. Posku\xc5\xa1al je celo matemati\xc4\x8dno dokazati resni\xc4\x8dnost bibli\xc4\x8dne pripovedi o stvarjenju. Njegovi u\xc4\x8ditelji so bili osupli nad njegovo nadarjenostjo in sposobnostjo re\xc5\xa1evanja nadvse zapletenih matemati\xc4\x8dnih nalog. Velikokrat je preka\xc5\xa1al znanje u\xc4\x8diteljev._NEWLINE_Dve leti po smrti babice so ga leta 1846 premestili v gimnazijo (Johanneum) v L\xc3\xbcneburgu. Tu je bil blizu doma in je zelo rad pobegnil v okrilje doma. Ta leta v srednji \xc5\xa1oli so mu bila najsre\xc4\x8dnej\xc5\xa1a. Hoja med gimnazijo in Quickbornom je zahtevala precej mo\xc4\x8di. Navkljub materini zaskrbljenosti zaradi morebitne iz\xc4\x8drpanosti, je nadaljeval z napori, saj si je \xc5\xbeelel biti \xc4\x8dimve\xc4\x8dkrat doma. \xc5\xbde v gimnaziji je pokazal te\xc5\xbenje k smotrnosti in popolnosti, kar bo pozneje zaviralo objavljanje njegovih znanstvenih del. Ta motnja, \xc4\x8de ji lahko tako re\xc4\x8demo, mu je v za\xc4\x8detku pri pismenih vajah delala te\xc5\xbeave in je dvomil, \xc4\x8de bo izdelal. Tak\xc5\xa1en zna\xc4\x8daj je kasneje botroval kon\xc4\x8dni obliki njegovih dveh mojstrovin. Za enega od njiju je celo Gauss izjavil, da je popolno. Stvari so se pobolj\xc5\xa1ale, ko ga je Seyffer, u\xc4\x8ditelj hebrej\xc5\xa1\xc4\x8dine, povabil v lastno hi\xc5\xa1o kot internatskega dijaka in mu pomagal izbolj\xc5\xa1ati znanje jezika in slovnice._NEWLINE_Leta 1846 je za\xc4\x8del \xc5\xa1tudirati teologijo in filologijo na Univerzi v G\xc3\xb6ttingenu. O\xc4\x8de mu je leta 1847 dovolil, da je prenehal \xc5\xa1tudirati teologijo in za\xc4\x8del \xc5\xa1tudirati matematiko. Poslu\xc5\xa1al je Gaussova predavanja o metodi najmanj\xc5\xa1ih kvadratov._NEWLINE_Leta 1847 se je preselil na Univerzo v Berlinu, kjer so predavali Jacobi, Dirichlet, Steiner in Eisenstein. Tu je ostal dve leti in leta 1849 se je vrnil v G\xc3\xb6ttingen. Leta 1951 je pod Gaussovim mentorstvom predlo\xc5\xbeil doktorsko disertacijo, kjer je obravnaval Riemannove ploskve. Nekaj \xc4\x8dasa je bil Webrov asistent, kjer se je dobro spoznal s teoreti\xc4\x8dno fiziko._NEWLINE_Leta 1854 je za\xc4\x8del predavati in utemeljil Riemannovo neevklidsko geometrijo, ki je bila pozneje pomembna za Einsteinovo splo\xc5\xa1no teorijo relativnosti. Leta 1857 so ga na Univerzi v G\xc3\xb6ttingenu izvolili za izrednega, leta 1859 pa za rednega profesorja._NEWLINE_Leta 1862 se je poro\xc4\x8dil z Elise Koch. Umrl je na svojem tretjem potovanju po Italiji.'